詠古十六首  其九
作者：華鎮
朝代：宋

paragraphs: 三聖贊拔茅，拔茅有連茹。
四始詠鳴鹿，鳴鹿嘯其類。
性理儻可賞，微物在所貴。
矧伊人倫秀，德輶自勤致。
昔在世宗時，炎劉正昌熾。
蒲輪聘枚叟，異人始麕至。
鄭生何慷慨，稱薦天下士。
嘉言美且閑，咀之有餘味。
當朝尚趨和，浮沈在承意。
囊括未足多，似忝司農位。
獨以推轂賢，千秋仰高義。
周公親吐握，事與田竇異。
如何大將軍，碌碌無所譽。
功業雖可名，風流固多愧。